Императорът избира аристократки за жени на братята Музалон - Георги Музалон е оженен през 1256 г. за Теодора Палеологина Кантакузина (1240 - 6 декември 1300), племенница на Михаил Палеолог. През август 1258 г. Теодор II, намиращ се на смъртно ложе, прави завещание, с което определя Георги Музалон и патриарх Арсений Авториан за регенти на осемгодишния престолонаследник Йоан IV. Срещу Музалон е организиран заговор начело с Михаил Палеолог. На 18 август 1258 г., след смъртта на Теодор II Ласкарис, Георги Музалон застава начело на регентския съвет на Йоан IV Дука Ласкарис. По време на заупокойна служба за покойния император на 25 август 1258 г. в манастира "Сосандра" при Магнезия Георги Музалон е убит от наемни войници, а същата участ споделят брат му Адроник, секретарят му Теофилакт и зет му. След това Михаил VIII Палеолог (упр. 1259 – 1282) застава начело на регентството и през 1259 г. детронира младия Йоан IV, а през 1261 г. след Превземането на Константинопол, основава династията на Палеолозите.